**A tanulmányi elnökhelyettes beszámolója**

2011. február 21. – 2012. március 13.

**Időrendi bontás**

2012. 02. 21. TTK HÖK Küldöttgyűlés

2012. 02. 23. Tanulmányi és Oktatási Bizottság

2012. 02. 27. TTK HÖK Választmány

2012. 02. 29. EHÖK Elnökségi ülés

2012. 03. 05. TTK HÖK Választmány

2012. 03. 05. Jegyzetbizottság

2012. 03. 06. EHÖK Küldöttgyűlés

2012. 03. 07. TTK HÖK Választmány

2012. 03. 08. Matematika Szakterületi Csoport ülés

2012. 03. 09-11. TTK HÖK Bevonó tábor, Magyarkút

**Tematikus bontás**

**Tájékoztatás**

Fogadóóráimat a tavaszi félévben szerdánként 12 és 14 óra közt az északi hallgatói irodában tartom, az elmúlt hetekben sem történt ez másképp.

A Nyúzba ismét több cikket írtam. Az egyik a megújuló jogszabályi környezetet foglalta össze néhány kiemelt szabályzatot áttekintve, a másik cikket az idei Kar Kiváló Hallgatója és a Kar Kiváló Oktatója díjak kiírása ihlette. Az említett kari díjakkal kapcsolatos tudnivalókat az infolistán is hirdettük.

A tanulmányi faliújság jelenleg aktuális információkat tartalmaz, a nemkívánatos plakátok eltávolításáról gondoskodom. A beérkező leveleket kezelem.

**Delegáltságok**

Delegáltságaimnak eleget tettem, emellett Dukán András Ferencet helyettesítettem az időszakban egy EHÖK Elnökségi ülésen.

A Tanulmányi és Oktatási Bizottság február 23-ai ülésén bírálta a tavaszi félévre vonatkozó költségtérítés-csökkentési kérvényeket. Meglátásom szerint ismét sikerült egy hallgatói szempontból is megfelelő döntést hoznunk, a végleges listát a bizottság egyhangúlag támogatta.

A Jegyzetbizottság ülésén hozott határozat értelmében a bizottság által felhasználható keret egy részét TÁMOP pályázatokra használhatja fel a Kar. Hallgatói részről egyhangúlag támogattuk a kari előterjesztést.

Az EHÖK Elnökségi ülésén javarészt a következő heti Küldöttgyűlés előkészítése volt napirenden, illetve a HÖOK hétvégi gödöllői közgyűléséről folytattunk vitát.

**Tanulmányi Csoport**

Informatikusunkkal az elmúlt időszakban a Tanulmányi Osztály új honlapján dolgoztunk, mely reményeink szerint a jövő héten elnyeri bemutatásra kész formáját. A Drupal motoron alapuló új oldalon kapna többek közt helyet az online tanulmányi kérvényezési rendszer is, emellett több hallgatóbarát, rég várt fejlesztést is integráltunk már az oldal struktúrájába. A tervek szerint a honlap releváns része angol nyelven is elérhető lenne.

A Tanulmányi Csoport munkáját a projektben főként a TO honlapján található alap- és mesterszakos tantervi hálók angolra fordítása adta. A tanulmányisok teherbírására a tesztfázis során is számítok, mivel egy ilyen volumenű fejlesztés sok hibalehetőséget rejt magában, melyeket nem engedhetünk meg.

A Csoport elmúlt három hétben végzett munkáját ezúton is köszönöm.

**További projektek**

Rövid időn, egy-másfél héten belül két nagy projektünk befejezését tervezzük. Egyfelől lezárulna a több éves munkánk a tanulmányi kérvényezési rendszerrel, emellett elkészülne a Tanulmányi Osztály új webes megjelenése is.

Az elmúlt három hétben szokásomhoz híven részt vettem az Alapszabály módosításának, illetve a szakterületi bizottságok ügyrendjének előkészítésében.

Az időszakban tartotta a TTK HÖK hagyományos Bevonó táborát, melyet idén Magyarkútra szerveztünk László Dáviddal. A hétvégén kb. 15 bevonandó hallgatónk vett részt, többünk megítélése szerint a projektfeladatot és az étkezést tekintve az elmúlt pár év legsikeresebb bevonóját zárhattuk.

Köszönöm, hogy végigolvastad a beszámolóm. Kérdéseiddel kérlek, keress bizalommal személyesen, telefonon, levélben a taneh@ttkhok.elte.hu címen, illetve a Küldöttgyűlésen.

Budapest, 2012. március 11.

 Árendás Péter

 Tanulmányi elnökhelyettes

 ELTE TTK HÖK